18. Anyagszerkezet-változtató technológiák felosztása;
monolitanyagok módosítása (180-187. o.)
4. Anyagszerkezet-változtató technológiák

Az anyagszerkezet és az anyagtulajdonságok között szoros összefüggés van ezért a szerkezet megváltoztatásával (módosításával) tulajdonságváltozást lehet elérni.
A belső makroszerkezet (anyagfolytonosság) változását és elsősorban termikus tulajdonságok befolyásolását célozza a monolit- (egynemű-) anyagok módosítása. Szintén a belső makroszerkezet változtatására irányul a szemcsés, a szálas és a réteges kompozitok (összetett, társított anyagok) előállítása. A kompozitok negyedik csoportját képviselik a bevonatos kompozitok, melyek előállítása jellemzően anyagfelvitellel járó felületkezeléssel történik.

A kompozitok – mint többalkotós szerkezeti anyagok – létrehozásának leggyakoribb módja, hogy nagy rugalmasságú, és szilárdságú, gyakran kemény adalék- vagy erősítőanyagot társítanak szívósabb, lágyabb mátrix- (ágyazó-, kötő-) anyaggal, előnyös tulajdonságaik kombinálása céljából.
A szerkezeti anyagok mikroszerkezetének megváltoztatását teszik lehetővé a különféle hőkezelő eljárások. A hőkezelés jelentősége abban áll, hogy az anyag szerkezetében előidézett különböző átalakulásokkal széles határok között változtathatók az anyag tulajdonságai. A felületkezelés egyrészt a felületi mikroszerkezet megváltoztatására, keménnyé, kopásállóvá tételére, másrészt bevonatos kompozit (módosított makroszerkezet) létrehozására irányul.
4.1. Monolitanyagok módosítása
A hőszigetelő anyagok legtöbbször pórusos vagy üreges szerkezetű, kis (test)sűrűségű, alacsony nedvesség-felvételű termékek, amelyek szilárd alkotórészek képezte vázból, továbbá levegővel vagy más gázokkal telt pórusokból ill. kapillárisokból épülnek fel. Hőszigetelőnek azok az anyagok tekinthetők, amelyeknek a hővezetési tényezője +10oC (283 K) középhőmérsékleten mérve nem haladja meg a 0,15 W/m*K értéket. A hőszigetelő anyagokban a „bezárt”, tehát nem áramló (így hőt nem szállító) levegő szigetel. Az ún. zártcellás hőszigetelő anyagok előnyösebbek, mert vízfelvételre nem hajlamosak.

Csoportosításuk leginkább összetételük és belső makroszerkezetük alapján történhet, azaz vannak: szerves (rendszerint műanyagbázisú), habosított anyagok és szervetlen (általában szilikát-bázisú) filcesített anyagok. Az általában kis sűrűségű könnyűfémekből készített fémhabok esetében nem a hőszigetelő hatás az elsődleges alkalmazási cél, hanem a könnyűszerkezetes építésmóddal elérhető jó üt(köz)ési-energiaelnyelés és a zajcsillapítás (pl. járművekben).

Hőszigetelő habanyagokat gyakran olvadék állapotú műanyagból ill folyékony polimer-komponensekből állítanak elő. A pórusosan megszilárdult anyagból szeletelhető tömbök, alakos darabok készíthetők, és habosítás közben hézagkitöltésre, tömítésre is alkalmazható. A habosított műanyagok szállítási formája (külső makroszerkezete) tömb, lemez, szendvics szerkezet, cső, szigetelő csőhéj, alakos profil, dekorléc, tömítőcsík és szalag lehet. A mesterséges, szervetlen, olvadék állapotból szálasított és filcesített anyagok közé tartoznak a kőzet- és az üveggyapot termékek. Kohósalakból is készítenek hőszigetelő salakgyapotot.
4.1.1. Habosítás
Expandált polisztirol (EPS) habok gőzöléses eljárással készülnek Hő hatására a polisztirol meglágyul és granulátum-szemcséi felfúvódnak. A formázás történhet blokkformázással, folytonos lemezgyártási vagy formasajtolási eljárással. A habanyag szinte minden tulajdonsága a sűrűségtől függ. Az EPS-habok nehezen éghetők, nem rothadnak, és nem gombásodnak, könnyen megmunkálhatók, célszerűen elektromos hevítésű ellenálláshuzalokkal vághatók.
Az extrudált polisztirol (XPS) habokat speciális granulátumból készítik. A gyártás különleges, széles résű extruderben történik. A habosító adalékot a plasztifikálási zónában adják a megolvadt polisztirolhoz, ami az extruder nyílásán kilépve azonnal az adott méretnek megfelelően habosodik. Zárt cellás szerkezetükből adódóan vízfelvételük szinte elhanyagolható, kb. 0,2-1,0 térfogatszázalék. Mind az EPS, mind az XPS habok érzékenyek az ultraibolya sugárzásra.

Polietilénből is készítenek zárt sejtszerkezetű, nedvességre nem érzékeny, jó hő- és lépéshang- szigetelő lágyhab termékeket főleg épületgépészeti (pl. csőszigetelési) felhasználásra.

A poliuretán keményhab 90%-át is meghaladó zárt cellatartalma eredményezi a jó hőszigetelő képességet. Vegyszerálló és biokárosodás-álló, de nem tűzálló és nem öregedésálló. A kemény PUR-habot két folyékony anyagból, kis mennyiségű víz hozzáadásával állítják elő. A folyékony-komponensek összekeverése után 1-2 percen belül megindul a térhálósodási reakció, mely gázképződéssel jár. A lágy PUR-hab előállítási reakciójához szükséges anyagokat egyszerre keverik össze megfelelő tömegarányban, a keverőfejből a fenti anyagok diszperziója lép ki. A túlnyomás alkalmazása nélkül lejátszódó habkészítési eljárás 3 percig, az utókeményedés 10-12 óráig tart. Szállítószalagokra történő felhordással habtömböket állítanak elő.
4.1.2. Filcesítés
A vékony szálakból létrehozott filcszerű anyagokban a szálak közötti sok apró légcsatorna szigetel. Az üveges szerkezetű szilikátszálak vízzel oldhatatlanok, vegyszerállóak. Ugyanakkor nyitott pórusszerkezetük miatt vízbehatásnak kitett helyen nem alkalmazhatók. Alacsony páradiffúziós ellenállásuk jó átszellőzést is biztosít és lehetővé teszi a vízhatás megszűnte utáni kiszáradást. A hangszigetelőként is alkalmazható szilikátszálas anyagok (mivel tisztán szervetlen oxidkerámia eredetűek) éghetetlenek. A szálakból filcesített termékek alkalmazási határhőmérsékletét a kötőgyanta tulajdonságai határozzak meg. A kőzetgyapot a természetben előforduló, főként vulkanikus és üledékes eredetű kőzetek keverékének megolvasztásával és szálazásával előállított anyag. Az üveggyapot jó minőségű, megfelelő finomságúra előaprított üvegképző anyagok homogén keverékének olvadékából szálasítással, majd filcesítéssel előállított anyag. Az olvasztásra kerülő kiinduló anyag üvegipari nyersanyag-keverék: üvegcserép, mészkő, homok, dolomit, nátrium-karbonát, földpát, valamint bóroxid tartalmú ásvány vagy bórsav. A gázfűtésű olvasztókemence biztosítani tudja a kívánt minőségű homogén üvegolvadékot a szélképzéshez. Az adagoló csatornából kilépő folyékony üveg a forgó szálazó centrifugába jut. A centrifugális erő hatására képződik az 5-7 mikron átmérőjű üvegszál, melyet speciális szalagra visznek. Eközben a szálat hőre keményedő műgyanta-kötőanyaggal permetezik be. A polimerizációs kemencében a szálhalmazt testsűrűségének megfelelő vastagságúra nyomják össze és hőhatással a kötőanyagot kikeményítik. Lehűlés után az üveggyapot filc- és laptermékeket méretre vágják, majd fóliazsákokba csomagolják. A gyártósorhoz automata kasírozó berendezés is tartozik. A csőhéj-gyártás szálképzése és ülepítése hasonló a filc- és laptermékéhez. Az ülepítő kamrából a kötőanyaggal beporlasztott szálanyag a formázó gépbe kerül, ahol különböző méretű forgó tüskékre csévélik fel. Az így megformázott nyers csőhéjat a polimerizációs kamrában kikeményítik, majd hosszirányban felvágják, méretre darabolják és csomagolják.
19. Kompozitanyagok előállítási szempontjai; adalékanyag-gyártás (188-191. o.)
4.2. Kompozitanyagok előállítása
A kompozit olyan szilárd anyag, mely legalább két, egymásban nem oldódó komponensekből áll. Az egyik a mátrix- vagy kötőanyag, a másik az adalékanyag. A kompozit terhelés hatására mechanikailag, makroszkóposan egységes anyagként viselkedik. A gyakorlatban a műanyag mátrixú szálas kompozitok terjedtek el leginkább, melyeket erősített műanyagoknak neveznek. Egy másik jelentős csoportot képviselnek a műanyag kötőanyagú szemcsés és réteges kompozitok.
A szálerősítéses műanyagok mátrixanyaga hőre lágyuló, hőre keményedő lehet. A szálak extrudálhatók és fröccsenthetők.
A hőre keményedő mátrixú anyagok bázisanyagai olyan műgyanták, melyek kémiai és fizikai hatásra irreverzibilisen térhálósodnak. A folyékony állapot lehetővé teszi az adalékanyag könnyű társítását, impregnálását. A térhálósodás folyamán melléktermék nem keletkezik a poliészter gyantáknál és az epoxi gyantáknál. A fenolgyanta keményedése során víz keletkezik, de azért készítenek belőle többek között textilbakelitet, papírbakelitet és szálerősítésű fékbetétet.
A kompozit-előállítási folyamat lényege, hogy a folyékony műgyantát összekeverik a komponensekkel, impregnálják a célszerűen elrendezett adalékanyagot, majd kikeményítik.

A szendvicsszerkezet két aránylag vékony, de szilárd külső héjból és a közéjük helyezett töltőanyagból épül fel. Külső rétegként fa-, alumínium-, egyéb könnyűfém-, esetleg acéllemez használatos. A könnyű töltőanyag réteges falemez, balsafa, üvegrost, méhsejtszerkezetű vagy lyukacsos kiképzésű papír, alumínium, vagy gázképző anyagokkal pórusossá tett műanyag lehet. A rétegeket különféle ragasztóanyagokkal kötik össze. A három réteg mechanikai egységet képez és jellemzője a kis anyagmennyiséggel elérhető nagy hajlítómerevség.
4.2.1. Adalékanyag-gyártás

Üvegszálakat olvadt üveganyagból úgy nyernek, hogy az olvadékot platinából készült vályúban helyezik el, melynek alján egymástól kb. 5 mm távolságra 1 mm átmérőjű furatok találhatók. A furatokból kifolyó üveget közös szálköteggé, fonallá fogják össze és forgó csévével folyamatosan elhúzzák. Az elhúzás sebessége adja meg a szál átmérőjét.
A roving (szálköteg) több (4-60 db) párhuzamosan összefogott fonalból áll. Az üvegpaplan 40-50mm hosszakra vágott rovingszálakból áll, melyeket kötőanyag tart össze. A roving szövetet különleges szövési technológiával, párhuzamos üvegszálakból (rovingokból) készítik.
Grafitszálakat nem olvadó, karbonláncú polimerek pirolízisével gyártanak úgy, hogy egyidejű nyújtás mellett különleges atmoszférában elszenesítik, majd grafitizálják. A szálakban összefüggő, hosszirányú grafitkristály-rendszer alakul ki.

Esetenként 0,1-0,25 mm átmérőjű, hidegalakítással növelt szilárdságú acélból készült szálakat is használnak erősítő adalékanyagként. Nagy szilárdságú, jó hőállóságú, de nagy sűrűségű és drága volfrámszálat turbinalapátok erősítésére alkalmaznak. Különleges felhasználású területekre fémüveg-szálakat is készítenek.

A kevlar aromás, térhálós poliamid szál, ami gyakran szövet formájában kerül felhasználásra. A többfázisú bórszálak már önmagukban is kompozitok, ugyanis vékony volfrámszálak felületére hosszabb bórkarbid kristályokat növesztenek. Hasonló módon készülnek hosszúszálú SiC-ot is.

A whiskerek mesterségesen növesztett tűszerű kristályok. A whiskerek diszlokáció-mentes monokristályok (egykristályok).

20. Szálerősítéses műanyagtermékek és faalapú kompozitok készítése (192-195. o.)
4.2.2. Adalékanyag-társítás

Kézi rétegeléskor, vagyis laminálás, kontakt eljárás során polírozott felületű negatív vagy pozitív formán rétegesen történhet az impregnálás. Szóráskor a szórópisztoly gyantát porlasztva az adalékszálat vagdalva juttatja a sablon sima felületére, amelyeket ott kézi hengerekkel eloszlatnak, tömörítenek és impregnálnak.
Vákuumeljárás során egy merev forma (sablon) és egy flexibilis fólia közé helyezik el a száraz erősítőadalék rétegeket. Vákuumot létesítenek, majd egy vagy több nyíláson beengedik a gyantát, mely a teret kitölti és impregnálja az erősítőadalékot. A túlnyomásos eljárásnál a fűtött sablon felületére egy flexibilis zsák közvetítésével hat a növelt nyomású levegő.
Nedves sajtolásnál az adalékanyag-paplant, -szövetet behelyezik a fűtött szerszámba, ráöntik a gyantát. Zárás közben a gyanta szétterül, kitölti a szerszámüreget, átimpregnálja az erősítőanyagot. A száraz sajtolás kiinduló erősítő-szál (premix) vagy –paplan (prepreg). Amorf állapotban teszik a szerszámba, a két szerszámfelet nagy sebességgel összezárják. Nyomás és hő hatására térhálósodik.
Folyamatos lemezgyártáskor egy előrehaladó fólián elterítik a gyantát, ráhelyezik az adalékpaplant vagy a vágott szálakat, majd a felső borítófóliát. Az alagútkemence olyan hosszú, hogy áthaladás alatt az anyag kikeményedik. A kemény terméket fóliával együtt elhúzzák, majd darabolják. Folyamatos profilhúzás során a párhuzamos rovingszálakat gyantával impregnáló vályún áthúzzák, majd fűtött kaliberekbe vezetik, ahol áthaladás közben az anyag kikeményedik.
Csőcentrifugálás a szóróeljárás és a centrifugális öntés kombinációja, ahol a gyanta ill. az erősítőszálak mellett homokot is adagolhatnak. Cső- és tartálytekercselésnél a forgó magra gyantával impregnált folytonos rovingot tekercselnek fel, majd az anyagot magon kikeményítik és a magot a hengeres testből kihúzzák. A fedeleket és a csőcsatlakozásokat ragasztással erősítik fel.
A műbőrök a természetes eredetű bőrt helyettesítik. Textilalapú műbőr gyártásakor a textíliát vizet át nem eresztő felülettel látják el. A szálas műbőr többé-kevésbé rendezett és kötőanyaggal rögzített műszálakból áll, esetenként még fedőréteggel is el van látva. A fóliaműbőr homogén anyag, melyet hengereléssel sajtolással esetleg öntéssel gyártanak.
A bútorlap háromrégetű kompozitlanyag: a középrész (betét) egymáshoz ragasztott fenyő- vagy lágylombos lécekből álla, amit kétoldali szín- és hátlappal borítanak be. A borító falapok rostiránya merőleges a betét szálirányára. A rétegelt lemezt páratlan számú furnérrétegből műgyantával ragasztják össze. Az egyes rétegek száliránya merőleges az alatta, ill. felette lévő furnérréteg rostirányára, így kevésbé vetemedik, teherbíróbb, mint az azonos vastagságú deszka, pozdorjalemez, vagy faforgácslap. A „natúr” farostlemez egyik oldala sima felületű, a másik oldalán pedig a fémháló okozta szitalenyomat látható. A farostlemez felületére színtelen, meghatározott színű ill. faerezetet utánzó fényes műanyag lakkréteget, textilrátétet, vagy műanyag laminált-fóliát is felvihetnek.
Pozdorjalap: a táblák középrétege nagyobb, a két fedőréteg pedig kisebb szerkezetű pozdorját tartalmaz. A felületekre esetenként 1-2 mm vastag fafurnér lemezt ragasztanak. A faforgácslapok mindkét felülete csiszolt továbbá színes vagy fautánzatú műanyag laminált réteggel látható el.
Az OSB-lap irányított forgácsirányú falemezt jelent. Anyagát láthatóan nagy felületű, hosszú és sima faforgácsok alkotják. A táblák háromrétegűek: a felső és az alsó réteg forgácsai hosszirányúak, a középsőé pedig ezekre merőlegesen elrendezett, a rétegelt lemez szerkezetéhez hasonlóan. Minél több forgácsból és impregnáló szerből, minél nagyobb nyomáson préselik, annál jobb a szilárdsága és a vízállósága. A nagy forgácsok révén formatartó, a ragasztó miatt időjárásálló (vízálló) és biokárosodásálló.
21. Hőkezelés alapfogalmai; anyagszerkezeti egyensúlytól eltérítő hőkezelés (196-201. o.)
4.3. Hőkezelés

Hőkezelés az anyagok ill. a belőlük készült fél és készgyártmányok meghatározott program szerinti felhevítése ( hőntartása ( lehűtése mikroszerkezet ill. a feszültségállapot megváltoztatása és ennek révén előírt tulajdonságok beállítása. A hőkezelés tehát egy termikus ciklus, mely elsősorban a fémes anyagok feldolgozásához kapcsolódik. A fémekre jellemző hőkezelésnek már előzetesen megmunkált szilárd anyagon és mindvégig szilárd halmazállapotban végzendők el, tulajdonság-módosítás érdekében. A hőkezelési célt szolgáló anyagszerkezeti folyamatok általában a felhevített munkadarab hőntartási és lehűlési szakaszában mennek végbe. Az egyensúlytól eltérítő hőkezelés rendszerint diffúzió nélkül, gyors hűtéssel valósul meg. Az egyensúlyra irányuló hőkezelés általában diffúzióval, lassú hevítésével, izotermikus hőntartással, ill. lassú hűtéssel valósítható meg.
A keménység (szilárdság) és a szívóság ellentétesen változtatható tulajdonságok. Valamilyen optimális vagy kvázioptimális arányának beállítása a cél, összetett hőkezelésre van szükség. Az összetett hőkezelések két szakaszból állnak: egy nagy hőmérsékletről történő gyors hűtésből és egy kisebb hőmérsékletű hőntartásból, azaz megeresztésből . Egyes acélok martenzites edzése + szferoidizáló megeresztése a nemesítés, a nemesítő Al-ötvözetek oldó hőkezelés + öregítő megeresztése a kiválásos keményítés vagy szegregácóis nemesítés.
A termikus és átalakulási feszültségek vetemedéséhez, sőt repedezéséhez vezethetnek, ezért a hevítést és a hűtést két vagy több hőfoklépcsővel, hőmérséklet-kiegyenlítő szakaszok beiktatásával célszerű végrehajtani. 

A hőkezelő kemencék konstrukciós kialakításuk szerint csoportosíthatók:

· szakaszos üzeműek: kamrás-, tokos-, sugárzócsöves-, aknás-, harang-, tégelykemencék.

· folyamatos üzeműek: alagút-, szállítószalagos-, mozgófenekű-, gurító-, tolókemencék

4.3.1. Anyagszerkezeti egyensúlytól eltérítő hőkezelés
Az edzés acélok meghatározott hőmérséklet felett ausztenitesítése és azt követő gyors hűtése, kemény szövetszerkezet kialakítása céljából. Az ausztenitesítés hőntartási időtartamát a munkadarab felülete és magja közötti hőmérséklet-különbség kiegyenlítődési ideje és a (kvázi)homogén ausztenit létrejöttéhez szükséges diffúziós folyamatok időszükséglete határozza meg. A lehűlés módját, közegét (víz olaj levegő) ill. intenzitását a vetemedés és a repedés veszélyének figyelembe vételével kell megválasztani.
A hagyományos martenzites edzésnél a munkadarab felületi kérge és belső magja eltérő időpontban alakul át. A martemperálás során a gyors hűtést csak a martenzites átalakulás kezdeti hőmérsékletéig alkalmazzák, hogy még ausztenites állapotban legyen mód hő kiegyenlítődésre. A martenzites átalakulás ezek után lassabb hűtéssel, gyakorlatilag a kéregben és a magban egyidejűleg mehet végbe. Az ausztemperálás szintén arra alkalmas görbe-menetű átalakulási diagrammal rendelkező acélok hőkezelése, ahol a hűtőközeg hőmérsékletével jól szabályozhatók a tulajdonságok.

A nagy(obb) karbontartalmú acélokat negatív hőmérsékletű mélyhűtéssel átalakítják martenzitté. Az oldó hőkezelés olyan „edzés”, ami a nagy hőmérsékletű homogenizálást követő gyors hűtéssel túltelített szilárd oldatos és egyben lágy állapotba hozza az ötvözetet.

A termomechanikus kezelések képlékeny alakítással kombinált hőkezelések. A termikus (hőkezelő) technológiákhoz képest kedvezőbb szilárdság-szívósság arányt biztosítanak a szemcsék ill. a kiválások finomítása révén.

A primer edzés hengerlési vagy kovácsolási hőmérsékletről történő edzés.

Az auszforming eljárás során a felhevített anyagot túlhűtött ausztenites állapotban alakítják és utána edzik. A nagyhőmérsékletű auszforming a primer edzésnél finomabb ausztenitszemcséket eredményez. A kishőmérsékletű auszforming esetén az alakított ausztenites anyag már nem tud újrakristályosodni.
A szegregációsan nemesíthető ötvözetek oldó hőkezelés utáni lágy állapotukban még hidegen is jól alakíthatók. Az ún. önnemesedő alumíniumötvözetek melegsajtoló technológiája az oldó hőkezelés hőmérsékletén végezhető, miáltal finomszemcsés újrakristályosodás is végbemegy. Az önnemesedés ezután raktározás közben történik meg.
A szegregációsan nemesíthető ötvözetek kétféleképpen hozhatók lágy állapotba:

· homogenizálást követő gyors hűtéssel ( homogén (egyfázisú) lágy állapot
· oldó hőkezelést követő túlöregítéssel ( heterogén (többfázisú) lágy állapot
Oldó hőkezelést követő gyorshűtéses „befagyasztás” alkalmazható az ausztenites korrózióálló acélok króm-karbid kiválások, szigma-fázis kiválások megszüntetésére is.

22. Anyagszerkezeti egyensúlyra irányuló hőkezelés (202-205. o.)
4.3.2. Anyagszerkezeti egyensúlyra irányuló hőkezelés

Anyagszerkezeti egyensúlytól eltérítő hőkezelés utáni megeresztés alkalmasan megválasztott hőmérsékleten, adott ideig végzendő hőntartás, melynek során a gyorsan hűtött anyag nem egyensúlyi szövetszerkezete diffúziós folyamatok révén egyensúlyi irányba megváltozik, módosul. A követelményeknek megfelelő szilárdság-szívósság arány beállításához szükséges megeresztési hőmérséklet megválasztható, ami egyben az alkalmazási határhőmérsékletet is meghatározza. Az alkalmazás hőmérséklete nem lehet nagyobb, mint az utolsó hőkezelés hőmérséklete.

Az acélok esetén a nemesítéskor szokásos megeresztési hőmérséklet 450-680oC között változhat. Megeresztési ridegséget szemcsehatármenti kiválások idéznek elő. A szekunder keményedésű (szerszám)acélok megeresztési hőmérséklete 550-580oC körüli érték. 

A megeresztések másik részének célja a feszültségek csökkentése. Ha a szilárdság ill. a keménység számottevő csökkenése a felhasználási cél szempontjából nem megengedett, akkor kisebb hőmérsékletű (180-220oC) megeresztést lehet alkalmazni.

A feszültségcsökkentő hőkezelések alapja a feszültség-relaxáció, melyhez hőntartás és lassú lehűtés szükséges.

Lágyító hőkezeléssel a nemkívánatos keménység csökkentése mellett valamilyen szempontból előnyös tulajdonság-együttest hoznak létre. Átalakuló vasötvözetek szokásos lágyításai:

1. A teljes lágyítás A3 hőmérséklet feletti ausztenitesítést követő lassú lehűtésből áll, gyakorlatilag az egyensúlyi állapot beállítása céljából.

2. Az izotermikus lágyítás teljes vagy részleges A3 feletti ausztenitesítést követő, A1 alatti hőmérsékletű izotermikus átalakítást jelent, elsősorban perlitlemezek méretmódosítása, egyenletessé tétele érdekében.
3. Az interkritikus lágyítás A1 és A3 közötti részleges ausztenitesítésből és utána A1 alatti izotermikus alakításból áll.
4. Az szubkritikus lágyítás A1 hőmérséklet közeli, de az alatti keménységmérséklő eljárás nem egyensúlyi kemény szövetszerkezetek lágyabbá tétele és az alakítási keményedés megszüntetése céljából.

5. Az újrakristályosító lágyítás rekrisztallizációs hőmérséklet feletti hőkezelés, szemcsefinomítás és az alakítási textúra megszüntetése érdekében.

6. A megújító lágyítás rekrisztallizációs hőmérséklet alatti hőkezelés újrakristályosodás nélkül, az alakítási keményedés bizonyos fokú csökkentésére.

Egyes termékek kémiai és szövetszerkezete a hely függvényében eltéréseket mutat, melyek homogenizáló hőkezelés alkalmazásával megszüntethetők vagy a kívánt mértékben csökkenthetők.

Diffúziós izzítást alkalmaznak:
· a ferrit-perlites acélok cementitjének szemcsésítésére

· szegregációsan nemesíthető alumíniumötvözetek képlékeny alakítását akadályozó nem egyensúlyi „elfajult” eutektikum oldatba vitelére

· ötvöződúsítással kezelt munkadarabok optimális ötvözőeloszlásának elősegítésére

· acélöntvények ötvöző- ill. szennyező dúsulásainak mérséklésére.

Programhűtéses átalakítást alkalmaznak:

· kemény acélhuzalok patentírozására, azaz egyenletesen finomlemezes, perlites állapotba hozatalára. 

· bonyolult alakú, változó szelvényméretű, öntéssel vagy képlékeny alakítással létrehozott acéltermékek normalizálására

23. Felületkezelés értelmezése; anyagfelvitel nélküli felületkezelés (206-209. o.)
4.4. Felületkezelés

A felület igénybevétele jelentősen eltér a belső anyagrészekétől. Célszerű a fokozott igénybevételű felületi részeken ellenállóbb anyagot és/vagy intenzívebb energia bevitellel anyagszerkezet-módosulást kiváltani. A felületkezeléssel a felülettől a mag felé változó tulajdonságok hozhatóak létre eltérő fázisátalakulások és/vagy különböző kémiai összetétel beállításával.

Beszélhetünk felületolvadás nélküli vagy felületolvadásos kezelésről, ill. összetételváltozás nélküli vagy összetételváltozásos kezelésről. További rendező elv az anyagtudományi jelenség, az alakítási keményedés, az allotróp átalakulás és gyors dermedés; az adhéziós, diffúziós és kohéziós kötés.
A felületkezelés sikeressége, a létrehozott felszíni réteg jósága nagymértékben függ a felületelőkészítéstől, az egyik legfontosabb művelet a felülettisztítás:
· oxidmentesítés, reveréteg és korróziós nyomok eltávolítása, azaz a szervetlen szennyező anyagok eltüntetése:
· mechanikai módszerekkel: szemcseszórással, szemcsefúvással, forgódobos koptatással, köszörüléssel, csiszolással, kefézéssel, kaparással, polírozással, nagynyomású vízsugárral.

· kémiai vagy elektrokémiai ill. termikus módszerekkel: savas vagy lúgos pácolással, sóolvadékos kezeléssel, lánggereblyézéssel.

· zsírtalanítás, olajfoltok és festék- ill. lakkmaradványok eltávolítása, vagyis a szerves szennyezőanyagok eltüntetése:

· termikus módszerekkel: gázégetővel, kemencében.

· kémiai és fizikai módszerekkel: speciális szerves oldószerekkel, lúgos oldatokkal, gőzsugárral.

A megtisztított felület roncsolásmentes repedésvizsgálatát is célszerű elvégezni. Szükséges lehet a nem kezelendő felületrészek takarására. 

4.4.1. Anyagfelvitel nélküli felületkezelés

Hidegalakítási keményedés és maradó nyomófeszültség bevitele jellemzi a felületszilárdítási eljárásokat, amelyek a kifáradási határt, a kopásállóságot növelik, az érdességet csökkentik. A felületszórás nagy sebességgel becsapódó sörétszemcsék kinetikai energiájával, a felületgörgőzés gyorsan forgó szerszám kerülete mentén radikálisan elmozduló ütőtestek centrifugális ereje által valósul meg. A felületkalapálás mechanikusan vagy pneumatikusan rezgetett gömbvégződésű ütőfejjel történik. Felülethengerléskor végiggördítik, felületvasaláskor végigcsúsztatják a nagykeménységű szerszámot a belső és külső felületen. A robbantásos felületszilárdítás az elmozdulásban megakadályozott munkadarab felületi rétegének alakítása detonáció lökéshullámai nem visszaverődő részének mozgási energiájával. Lézerimpulzusos felületszilárdítás szintén lökéshullámmal történik. 
A nemegyensúlyi szövetszerkezetet létrehozó felületedzés akkor valósul meg, ha az edzhetőség három kritériuma (az anyag megfelelő intersztíciós ötvözőtartalma, átalakulási hőmérséklet feletti homogenizáló izzítás, majd a kritikusnál nagyobb hűtési sebesség) közül a második csak bizonyos felületi kéregvastagságban teljesül. A felület gyors felhevítése só- vagy fémolvadékba mártással, éghető gáz lángjával, induktorral, plazmával, elektronsugár kinetikai energiájának átalakulásával, vagy lézersugár abszorbeálódó fotonáramával történhet. A gyors lehűtést a munkadarab intenzív hőelvonása és vízpermet biztosítja.

A lézer-, az elektron- és plazmasugár koncentrálásával felületi rétege megolvasztható. Igen nagy dermedési sebességet idéz elő a megolvadt rétegben. 
A felolvasztó hegesztés is felületi átolvasztás, de az elérhető energiasűrűség, dermedési sebesség, ill. szerkezetmódosulás „szerényebb”. Lánghegesztéssel és volfrámelektródás semleges védőgázos ívhegesztéssel lehet felolvasztó kezeléseket végezni.

24. Védőbevonatolás, termikus szórás, plattírozás és gőzfázisú bevonások (210-213. o.)
4.4.2. Anyagfelvitellel járó felületkezelés

Védőbevonatolás alkalmazása során különféle fémes vagy nemfémes védőbevonatok hozhatók létre a védendő tárgy felületén. Ragasztáskor a kikeményedő ragasztóréteg köti a por- lemez- vagy fólia bevonatot a tárgy felületéhez. Lehetőség van önmagában kopás-, korrózió-, vagy vegyszerálló, majd térhálósodás után megmunkálandó gittek, paszták, önálló alkalmazására ill. fluidágyas műanyagbevonatolásra is. Festés – kellő védelmet biztosító bevonatrendszer kialakításának – műveleti sorrendje: felületelőkészítés után tapadásjavító réteg kialakítása ( alapozás ( tapaszolás ( csiszolás ( közbülső réteg felvitele ( fedőlakk- vagy átvonó zománcréteg létrehozása ( szárítás (esetleg beégetés). A zománcozás kerámiai módszerekkel létrehozott zománcüveg, vagyis nem teljesen felolvasztott oxidkerámia-réteggel történik. Főbb műveletei: felület előkészítést követő savas pácolás ( semlegesítés ( zománciszap felvitel bemártással, szórással vagy más módszerrel ( szárítás ( beégetés. Az áram nélküli kémiai fémleválasztás során az elektronegatívabb (bevonandó) fém az elektronpozitívabb fémet erős savakal képezett sóinak oldatából a felületre leválasztja, miközben kismértékben oldatba megy. A galvanizálás során a katódként kapcsolat bevonandó fémtárgyra elektrokémiai úton fémes bevonatot választanak le, elektrolitként ható, fémsókat tartalmazó vizes oldatból.
Termikus szóráskor a por, granulátum, pálca vagy huzal formájában adagolt hozaganyag részleges vagy teljes megolvasztásával és így folyamatosan képződő nagy hőmérsékletű részecskék kezelendő felületre szórásával, termomechanikai úton jön létre a bevonat. A hőt láng elektromos ív, plazma vagy lézersugár, ill. gázkeverékek ciklikus robbanása biztosítja, míg a felületre szórást sűrített levegő plazmaáramlás vagy detonációsorozat „végzi”.
A plattírozási eljárások egyik csoportja a bevonatot képző plattíranyag és a plattírozandó anyag együttes képlékeny alakításával valósul meg. Az eljárások másik csoportjánál a nagyobb tömegű, fixen alátámasztott plattírozandó darabra robbantás vagy súrlódás révén kerül rá a plattírréteg. Húzásos plattírozás során a plattírozandó csövet vagy rudat a ráhúzott plattíranyag-csővel együtt, egy meghatározott alakváltozást biztosító húzógyűrűn húzzák át. Folyatásos plattírozáskor a plattírozandó- ill. a plattíranyag együttes hátrafolyatásával hozzák létre a bimetall csövet. A hideg- vagy meleghengerléses plattírozásnál a plattírozandó anyagot a plattíranyagot együttesen hengerlik. A robbantásos plattírozás robbanóanyag-réteg teljes szélességben történő begyújtásával indul. A kialakuló detonációs nyomáshullám a plattírlemezt nagy sebességgel felütközteti a stabilasan rögzített alaplemezre, amelynek felületén megkötődik a plattírréteg. Dörzsplattírozáskor a plattíranyag rudat forgatva rányomják a plattírozandó felületre, bevonatréteget hoznak létre.
Fizikai gőzfázisú bevonás (PVD) esetében a bevonóanyagot vagy a leendő bevonat komponenseit fizikai módszerekkel szilárd állapotból gőzfázisba viszik és az így létrejött bevonat-alkotórészeket a munkadarab felületére csapatják. A kezelés vákuumban történik. Az eljárásváltozatok: vákuumgőzölés, katódporlasztás, ionsugaras bevonatolás, ill. -leválasztás.
Kémiai gőzfázisú bevonás (CVD) során két vagy több szabályozott összetételű, gőz- ill. gázállapotú vegyületet kémiai reakcióba visznek, aminek során a bevonandó tárgy felülete közelében termokémiai bomlás és további reakciók játszódnak le. Az így keletkező gőzfázisú reakciótermék a munkadarab felületére lecsapódva szilárd bevonatréteget képez. A kezelés vákuumban történik. A kezelendő tárgy jelentős hőhatásnak van kitéve, ezért főként keményfémszerszámok felületkezelésére alkalmas. Az eljárásváltozatok: hagyományos CVD, kombinált CVD, kémiai szórás, raaktív kémiai szórás.
25. Passziválás, ötvöződúsítás, felületi ráolvasztás,

felületötvözés és felrakó hegesztés (214-217. o.)
Passziváláskor a kezelendő tárgy felszíni rétege kémiai összetételét és szerkezetét tekintve is módosul. Ionimlantációnál ion bombázza a vákuumban ill. a hűtött asztalon elhelyezett tárgy felületi rétegét és behatol abba, járulékos nyomófeszültséget is létrehozva. A belőtt ionok vegyületet képezhetnek, növelik a rácshibák számát és így a szilárdságot is. Kémiai oxidálás kisebb védőértékű rétegek előállítását teszi lehetővé sóolvadékba mártással, vas- és színesfémek felületén. Az anódos oxidálás savelektrolitokban, áramátvezetéssel alumíniumhoz és ötvözeteihez alkalmazható. A vegyületréteg-kialakítás foszfátozást, kormátozást, oxalátozást, … jelent savban, sóban vagy lúgban végezve. Az ilyen kezelés célja lehet a hidegalakítás elősegítése, lakktapadás javítása, megmunkálószerszámok élettartamának növelése. A fémszínezés az anódos oxidálással létrehozott, „kifelé” nyitott pórusokkal rendelkező oxidrétegek további felületkezelése.

Ötvöződúsítás vagy termokémiai kezelés történhet porközegben, sóolvadékban vagy gázközegben. Az eljárások célja a kezelendő tárgy felületének feldúsítása a tárgy anyagában oldódó fémes vagy nemfémes elemmel növelt hőmérsékleten, diffúzió révén. A termokémiai kezelések fő paraméterei: a felületi ötvözőpotenciál, a hőmérséklet és a diffúziós időtartam. Cementálás során az egyébként nem edzhető acél vékony felületi kérget felületi karbonban feldúsítják. A cementálás követő „magraedzés” során a szívósan maradó magot finomszemcséssé teszik, és nagy kopásállóságú kemény felületet állítanak elő. Nitridáláskor a felületbe jutó atomos nitrogén nagykeménységű nitridvegyületek létrejöttével biztosít jó felületi kopásállóságot. 
A felületi ráolvasztásra jellemző hogy a felületre előzetesen vagy kezelés közben felvitt bevonatréteg részlegesen vagy teljesen megolvad, de a kezelendő tárgy felülete nem. A fémolvadékba mártással végzendő tűzi mártó fémbevonás után a legkülső, tisztán bevonófémet tartalmazó réteg többszörös átmeneti diffúziós réteggel kötődik a bevont tárgy felületéhez. A hőkezeléssel, lánggal, plazmával, elektronsugárral vagy lézerrel végezhető kezelés egyik fő alkalmazási területe a termikus szórással felvitt rétegek utókezelése. Hatására a felszórt réteg tömörödik, homogenizálódik, simább felületűvé válik. Homogén ólmozás: a csíkokra vágott ólomlemezeket az előónozott vasötvözet felületére felhelyezve, nagy hőmérsékletű lánggal végzik a ráolvasztást.

A felületötvözés felületi átolvasztás, amelynek során az ötvözőanyag beleötvöződik az alapanyag megolvasztott, majd gyorsan megdermedő felületi rétegébe. A rendszerint por alakú ötvözőanyag felvihető kötőanyaggal vagy anélkül. A lézer-, elektron- vagy plazmasugárral végezhető felületötvözés célja elsősorban sav-, hő- vagy kopásálló réteg kialakítása.

A felrakó hegesztési eljárások vastagabb rétegek létrehozásának módszerei. A kötőhegesztésnél megismert ömlesztő eljárások közül elsősorban ívhegesztéssel lehet felrakó hegesztést végezni. A bevonatos elektróda, pálca, huzal, szalag hozaganyagból, hegeszthető előmelegítéssel hegeszthetővé tett alapanyagokon akár 15 mm vastag rétegek is kialakíthatók. A hozaganyagok összetételüket tekintve vasalapúak vagy vasban szegények lehetnek.
